Cerere de decizie preliminară introdusă de Tribunal Superior de Justicia de Cataluña (Spania) la 28 mai 2024 – Agrupació de Neteja Sanitaria, AIE/Tribunal Económico Administrativo Regional de Cataluña (TEARC)
(Cauza C-379/24)
Limba de procedură: spaniola
Instanța de trimitere
Tribunal Superior de Justicia de Cataluña
Părțile din procedura principală
Reclamantă: Agrupació de Neteja Sanitaria, AIE
Pârât: Tribunal Económico Administrativo Regional de Cataluña (TEARC)
Întrebările preliminare
Se opune sensului și scopului comunitar al scutirii de TVA prevăzute la articolul 132 alineatul (1) litera (f) din Directiva 2006/112/CE1 o reglementare națională - articolul 20 alineatul 1 punctul 6 din Ley del IVA 37/1992 (Legea nr. 37/1992 privind TVA-ul) din 28 decembrie 1992 (denumită în continuare „Legea privind TVA-ul”) care prevede cerința ca serviciile în cauză să fie direct și exclusiv legate de activitatea scutită („a) Aceste servicii sunt utilizate direct și exclusiv în cadrul unei astfel de activități și sunt necesare pentru exercitarea acesteia.”), atunci când această cerință este interpretată pentru prestarea în cauză - curățenie în sectorul medical - ca nefiind exclusivă pentru acest sector scutit de TVA, deși prestarea este unică, tehnică și complexă în organizarea și configurația sa, precum și absolut necesară?
Se opune sensului și scopului comunitar al scutirii de TVA prevăzute la articolul 132 alineatul (1) litera (f) din Directiva 2006/112/CE o interpretare a articolului 20 alineatul 1 punctul 6 din Legea nr. 37/1992 din 28 decembrie 1992 privind TVA-ul care asimilează caracterul neexclusiv al prestării cu activitatea care provoacă denaturarea concurenței în scopul refuzului scutirii în conformitate cu limitele comunitare, combinând astfel limitele naționale și comunitare de refuz? Conținutul noțiunii de „nedenaturare a concurenței” implică refuzul scutirii, indiferent de gradul de efectivitate al acestei denaturări, în ipoteza în care aceasta nu este contestată de părți (Hotărârea din 21 iulie 2003, C-801/03, punctul 48), având în vedere că orice scutire de TVA reprezintă o încălcare a principiului general - recunoscut de Curte - al supunerii la plata taxei ?
____________
1     Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO 2006, L 347, p. 1, Ediție specială, 09/vol. 3, p. 7).